
Grozījumi Ministru kabineta 2011. gada 13. septembra noteikumos Nr. 703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību"

	1.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Anotācijas 1.3. sadaļā "Pašreizējā situācija" norādīts, ka "nav veikta nodevu par atkritumu apsaimniekošanas atļauju pārskatīšana kopš 2011. gada. Esošie nodevu apmēri nav samērojami ar šī brīža dokumentācijas sagatavošanas izmaksām. Tāpat minētajā anotācijas sadaļā norādīts, ka "Saskaņā ar likumu "Par nodokļiem un nodevām” valsts nodeva ir obligāts maksājums valsts budžetā kā atlīdzība par nodrošinājumu, ko valsts institūcijas devušas saimnieciskajai darbībai, vai par sniegtajiem pakalpojumiem kā arī likumos paredzētiem speciāliem mērķiem.", kā rezultātā konstatēta nepieciešamība pārskatīt valsts nodevu apmēru par atkritumu apsaimniekošanas atļauju izsniegšanu, grozīšanu.
Vēršam uzmanību, ka atbilstoši likuma "Par nodokļiem un nodevām" 1. panta 2. punktā noteiktajam valsts nodeva ir obligāts maksājums valsts budžetā vai šajā likumā noteiktajos gadījumos pašvaldības budžetā par valsts vai pašvaldības institūcijas veicamo darbību, kas izriet no šīs institūcijas funkcijām. Valsts nodevas mērķis ir personu darbību regulēšana (kontrolēšana, veicināšana, ierobežošana). Jāuzsver, ka valsts nodevas apmērs nav tiešā veidā saistīts ar institūcijas veiktās darbības izmaksu segšanu
Valsts nodevas paaugstināšana par atkritumu apsaimniekošanas atļaujas izsniegšanu, grozīšanu nevar būt tiešā veidā saistāma ar dokumentācijas sagatavošanas izmaksām, kā arī valsts nodeva nav obligāts maksājums valsts budžetā kā atlīdzība par nodrošinājumu, ko valsts institūcijas devušas saimnieciskajai darbībai, tādēļ aicinām precizēt anotācijas 1.3. sadaļu.

Papildus minētajam anotācijas sadaļas "Risinājuma apraksts" 15. punktā precizējama norāde - "līdz šā gada oktobrim  ir izsniegta 31 atļauja".
Piedāvātā redakcija
-
	Dainis Broks (FM)

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Noteikumu projekta anotācijas 1.3. sadaļā  "Risinājuma apraksts" lūdzam pārskatīt un precizēt tekstu "Tiek paaugstināts esošs nodevas objekts (..)", sk. piem. 15., 17.punktu. Norādām, ka ar noteikumu projektu plānots paaugstināt esošos valsts nodevu apmēru, nevis  objektu.
Piedāvātā redakcija
-
	Sanita Zviedre-Koņuševska (FM)

	3.
	Anotācija (ex-ante)
3. Tiesību akta projekta ietekme uz valsts budžetu un pašvaldību budžetiem
	Priekšlikums
Ņemot vērā, ka šobrīd ir 2025.gads, lūdzam precizēt anotācijas 3.sadaļā un anotācijas pielikumā norādītos gadus, proti, kā kārtējo gadu norādot 2025.gadu.

